ઘેર પહોંચ્યો ત્યારે દયાબા એની રાહ જોઈ રહ્યા હતા. એ હાથપગ ધોઈ ચૂપચાપ જમવા બેસી ગયો. થાળીમાં શું આવ્યું તેની દરકાર કર્યા વગર તેણે ખાઈ લીધું. દિવસે નિશાળે ગયેલા છોકરા ઘેર હતાં. નટુભાએ કોઈ સાથે કશી વાત ન કરી. દયાબાને નવાઈ તો લાગી જ રહી હતી છતાં તે કશું ન બોલ્યાં. નટુભા આંગણામાં ખાટલે બેસી મસમોટી બીડી બનાવી ઉચ્ચક જીવે ધુમાડા કાઢતો રહ્યો. આંખ આડે આવતા ધુમાડાની પેલે પાર એને અવનવાં દૃશ્યો દેખાયાં.